Rassie se kontrak verleng tot 2023 | Netwerk24
Rassie se kontrak verleng tot 2023
Deur Hendrik Cronjé 08 Maart 2020 00:03
Suid-Afrika hoef nie langer asem op te hou oor Rassie Erasmus se toekoms nie.
Rassie Erasmus. Foto: Getty Images
Hy en SA Rugby het Vrydagmiddag ná weke se onderhandelinge 'n ooreenkoms beklink wat verseker dat hy minstens tot ná 2023 se Wêreldbekertoernooi as die direkteur van rugby sal aanbly.
Sy aanvanklike kontrak toe hy van die Ierse klubspan Munster teruggekeer het, het net tot ná 2021 se besoek van die Britse en Ierse Leeus geduur. Dit het oorsese belangstelling van lande soos Engeland in Erasmus se dienste aangewakker.
Erasmus se prokureur, Frikkie Erasmus, het die nuwe ooreenkoms tussen sy kliënt en SA Rugby bevestig.
"Die verlenging van sy kontrak bied aan Rassie die geleentheid om uitvoering te gee aan sy breër visie vir die verbetering van die prestasies van alle Suid-Afrikaanse rugbyspanne," het Frikkie Erasmus gesê.
Ofskoon SA Rugby nie in sy nuusverklaring met die aankondiging van Jacques Nienaber se posbevordering tot Bok-hoofafrigter aangedui het tot wanneer sy kontrak strek nie, word aanvaar dat hy soos Erasmus minstens tot 2023 beskikbaar is.
Erasmus en Nienaber het 'n lang geskiedenis en beplan nie dat hul weë in die afsienbare toekoms sal skei nie.
Erasmus was ondanks sy onderhandelinge met SA Rugby volstoom aan die woel agter die skerms om te verseker dat Suid-Afrikaanse rugby nie lamgelê word deur 'n Wêreldbeker-babelas nie. Daar is onder meer reeds drie belyningskampe met die oog op Julie se toetse teen Skotland en Georgië gehou.
Meer oor: Sa Rugby | Springbokke | Rassie Erasmus | Suid-Afrika | Direkteur Van Rugby | Kontrak | 2023